Bazéłega de San Zen Ła Bazéłega de San Zen, conosua anca come San Zen Major o San Zenon ła xe n'importante ceza catòłega de Verona. El xe rica de opere d'arte, come ła pala de san Zen, del Mantegna, łe formele de bronso del porton e el grande roxon, ciamà anca "Rua de ła Fortuna", opera de Brioloto de Balneo. Intè'l corso de ła so istorìa ga ispirà tanti poeti come Dante, Giosuè Carducci, Gabriele D'Annunzio e Berto Barbarani. Ła prima ceza la xe nata intè l'epoca paleocristiana, e ga subìo tanti canbiamenti, fin a ła costrusion de ła grande bazéłega, in onor de San Zen, patrono de Verona. Ła bazéłega la se trovava de fianco a na abasia, de cui rimaan soło el ciostro. Durante el teremoto del 1117 la prima ceza la se distruse quasi conpletamente e vien costruìa ła grande bazélega.